"กยศ."จ้างเอกชนทวงหนี้นักเรียน
กยศ.ลุยจ้างเอกชนตามสืบทรัพย์ลูกหนี้กองทุนใช้หนี้ กรณีที่ศาลมีคำสั่งบังคับคดีแล้ว ล่าสุดโดน 5 หมื่นราย 263 ล้านบาท
12 มี.ค. 2560

กยศ.ลุยจ้างเอกชนตามสืบทรัพย์ลูกหนี้กองทุนใช้หนี้ กรณีที่ศาลมีคำสั่งบังคับคดีแล้ว ล่าสุดโดน 5 หมื่นราย 263 ล้านบาทแหล่งข่าวจากกองทุนเงินให้กู้ยืมเพื่อการศึกษา (กยศ.) เปิดเผยว่า กยศ.จะจัดจ้างผู้ติดตามหนี้จากผู้ที่รับเงินกู้กองทุนเงินกู้ยืมเพื่อการศึกษาที่ผูกกับรายได้ในอนาคต (กรอ.) ที่ถูกดำเนินคดีในปี 2559 ซึ่งบริษัทที่สนใจรับจ้างติดตามหนี้ดังกล่าว สามารถที่จะยื่นซองได้ตั้งแต่วันนี้-14 มี.ค. 2560 โดยเงื่อนไขในการรับจ้างจะต้องเป็นนิติบุคคลไทยที่ประกอบธุรกิจเกี่ยวกับการติดตามทวงถามหนี้มีทุนจดทะเบียนไม่น้อยกว่า 2 ล้านบาท มีพนักงานทวงถามหนี้ประจำสำนักงานไม่น้อยกว่า 30 คน  ทั้งนี้ การว่าจ้างเอกชนตามหนี้เพื่อติดตามลูกหนี้ของกองทุนที่ถูกศาลมีคำสั่งพิพากษาแล้วและติดตามสืบทรัพย์ เพื่อนำมาบังคับคดีขายทอดตลาดและนำเงินมาชำระหนี้ให้กองทุน ซึ่งเอกชนจะได้ค่าตามหนี้ 7% ของเงินที่ตามได้ โดยไม่รวมค่าธรรมเนียมอื่นที่ธนาคารเรียกเก็บจากลูกหนี้ปัจจุบันกองทุนมีลูกหนี้กู้ยืมเงินกยศ. จำนวน 8 ล้านคน ซึ่งครบกำหนดต้องชำระคืน 3.2 ล้านคน และมีลูกหนี้ที่ถูกฟ้องแล้วกว่า 9 แสนราย มีหนี้สินรวมกว่า 9 หมื่นล้านบาท โดยเฉพาะปี 2559 มีผู้ที่ถูกฟ้องแล้ว 1.7 แสนราย และประมาณเดือน ก.ค. 2560 จะมีการยื่นฟ้องศาลอีกล็อตหนึ่ง ซึ่งยังไม่ทราบจำนวน ส่วนลูกหนี้ที่ศาลมีคำพิพากษาแล้วอยู่ในชั้นการบังคับคดียึดทรัพย์ล่าสุดมีประมาณ 5 หมื่นราย คิดเป็นมูลค่าหนี้กว่า 263 ล้านบาทอย่างไรก็ตาม ผู้รับจ้างติดตามเร่งรัดหนี้จะต้องดำเนินการภายใต้กฎหมายการทวงถามหนี้อย่างเป็นธรรมอย่างเคร่งครัด และต้องรายงานความคืบหน้าการติดตามหนี้ทุกวันที่ 10 ของทุกเดือน โดยสัญญาว่าจ้างมีกำหนดติดตามเร่งรัดหนี้ถึงเดือน ก.ย. 2561